LidanRubinov/Halacha-QA huggingface dataset:
שאלה: תחפושת של מסתערבים: האם ללוחם מסתערבים מותר להתחפש לאשה על מנת לתפוס מבוקשים ערבים?
תשובה: כן, שהתורה אסרה רק שלא יבואו להידמות כדי שלא יפרצו גדרי צניעות ופה זו לא המטרה אלא זו בעיה ביטחונית.
שאלה: האם מותר לבשל דגים במחבת בשרי: האם מותר לבשל דגים במחבת בשרי (אני ספרדי)
תשובה: כן (אפילו כשהכלי בן יומו). הרב יאיר וסרטיל
שאלה: סנדק בשנת אבל: אני בהריון ויש לי בן. חמי היה סנדק של בני הבכור ועכשיו אני מעוניינת שאבי יהיה הסנדק אבל הוא באבל כי אימו נפטרה, ועדיין יהיה באבל כשאני אלד ב"ה, האם מותר לו להיות סנדק?
תשובה: ודאי שהוא יכול להיות סנדק, הבעיה היא רק בנוגע לסעודה שבה אסור לו להשתתף. כיו"ב, אדם בשנת אבל יכול לבוא לחתונה לחופה אך לא להשתתף בסעודה ובריקודים אח"כ.
שאלה: טבילת תבניות אפיה: האם תבניות אפיה מתכתיות של תנור אפיה תוצרת חוץ דורשים טבילה או הכשר אחר?
תשובה: צריך טבילה.
שאלה: בקשות בתפילה: ידוע לי שמותר לבקש ב"שומע תפילה" בקשות במילים שלי. לאחרונה קראתי בילקוט יוסף שלא מבקשים בקשות באמצע ברכות באופן קבוע. האם זה חל גם על "שומע תפילה" או שהכוונה בשאר הברכות? (ואם אני מבקש משהו ועדיין לא "קיבלתי" אותו, אסור לי להמשיך?!) ודבר שני, ראיתי שכתוב שצריך לבקש בצמצום, אז האם אסור לי להאריך בבקשה שלי ולהגיד אותה במילים מפורטות כאילו אני שופך מהלב?
תשובה: עד כמה שזכור לי, בשומע תפילה אפשר להוסיף באופן קבוע, כי מלכתחילה הברכה הזאת נשארה "פתוחה" ובה יכול אדם לשבץ בקשות מכל הסוגים: אחד מתפלל על שידוך, אחד מתפלל על עבודה וכל אדם על מה שמתפלל. גם ברכת הדרך לקוחה במקור מברכה זאת ונשארה "פתוחה", ולכן אינה פותחת בברוך כי במקורה היא ברכה הסמוכה לחבירתה. לא ידוע לי שצריך לבקש דווקא בצמצום.
שאלה: החזרת ספר תורה להיכל: לפי נוסח ספרד מחזירים את ספר תורה להיכל אחרי אשרי ובא לציון. הגבאי דורש להחזיר כנוסח אשכנז אבל החזן מתפלל לפי נוסח ספרד, וכך נהוג שהתפילה כפי בעל תפילה הניגש לעמוד. האם יש להישמע לגבאי או שאין דרישתו על פי ההלכה?
תשובה: אם קבעו באותו בית הכנסת שהנוסח הוא לפי בעל התפילה, אז כך יש לנהוג. צריך לבדוק בתקנות בית הכנסת.
שאלה: עליית כהן בעל כרחו: 1. האם ניתן לחייב כהן יחיד בבית הכנסת, שכתוצאה מכך עולה לתורה כל שבת בה הוא נמצא בבית הכנסת (כאורח בבית חמיו וחמותו), לתרום עבור עלייתו לתורה בכל שבת בה הוא עולה, בתואנה כי "זהו מנהג המקום"? מה גם שהבקשה הזאת באה לאחר כשנה וחצי כבר שהכהן מתארח במקום! המדובר הוא בבית כנסת תימני בו שאר העליות נמכרות גם הן כל שבת! 2. במידה וכתוצאה מסירוב הכהן לתרום עבור עלייתו, האם רשאים גבאי בית הכנסת למכור את העלייה ולחייב את הכהן לצאת החוצה?
תשובה: אתם יכולים לבקש מהכהן שיצא החוצה בעת העלייה לתורה אם אינו רוצה לרכוש את העלייה, אבל אי אפשר לחייב אותו לצאת. לדעתי, כדאי לעשות פשרה שיעלה פעם בחודש ובשאר הפעמים יצא.
שאלה: אכילה לפני תקיעת שופר בר"ה: האם מותר לכתחילה לציבור לאכול קידוש לפני תקיעת שופר בראש השנה? יישר כח ושנה טובה
תשובה: כן, וכך נוהגים במקומות רבים מפני שקשה לציבור לצום חצי יום. יש מחמירים שלא לאכול שום דבר קודם תקיעות, ויש לכל אחד על מה לסמוך (וגם אם יצא שיעשה קידוש אחרי חצות היום זה ר, היות והיה עסוק בתפילה).
שאלה: תשובה על גניבת דעת: האם אפשר לעשות תשובה על גניבת דעת? למשל, בבגרות במתמטיקה העתקתי לצערי הרב. אילולא כן לא הייתי עובר את הבחינה ובעקבות כך לא הייתי זכאי לתעודת בגרות. זהו כמובן לא תירוץ או סיבה להעתיק. הייתי בלחץ רב מדי. אני מאמין שגם העתקתי עוד מספר פעמים לאורך שנותי כתלמיד. אני הבנתי שצריך לבקש סליחה במקרי העתקה מהמורה שנתן את המבחן, ובכן, אין באפשרותי לעשות זאת. כמו כן, בבגרות מי שנותן את המבחן הוא לא המורה אלא הבוחנים ממשרד החינוך!כך שפה בכלל אין לי מושג למי פונים. אגב, האם ע"י העתקת שיעורי בית גם עוברים על גניבת דעת? (כי אם כן, לצערי גם פה נכשלתי.). אפשר לומר שרק בזמן האחרון התחלתי להיות מודע יותר לנושאים הרבים שבין אדם לחברו וחומרתם הרבה. ליבי דואב בקרבי על כך שהייתי חסר אחריות, ואני מרגיש ייסורי מצפון. האם ישנה אפשרות לעשות תשובה או שזה מצב של מעוות לא יוכל לתקון?
תשובה: עיקר התשובה היא לקבל לעתיד שלא לחזור על עבירה זו. במקרה זה לא שייך בקשת סליחה. לפי מה שאני מבין ברוב המקרים העבירה היתה בעיקר בין אדם למקום ולא בבין אדם לחבירו, משום שאף חבר לא נפגע מכך. הצורך בבקשת סליחה הוא רק במקום שמישהו נפגע. בנוגע לגניבת הדעת אם בעתיד תרצה לעבוד בעבודה שיצטרכו בה ידיעות במתמטיקה שאינך יודע יהיה אסור עליך להעמיד פנים כאילו אתה יודע.
שאלה: גילוח העורף: ראיתי תשובה של הרב שעדיף להמנע מגילוח בתער גם במקומות שאינם מחמשת הפאות. האם ההוראה נוגעת גם לגילוח בעורף מתחת לקו השיער, מקום שמרוחק מחמש הפאות?
תשובה: נכון. יש ראשונים כמו המאירי שאוסרים כלל בתער, אמנם זה לא לכל השיטות. אמנם אם זה לצורך רפואה כגון שצריכים להדביק לו פלסתר וכדומה אפשר, אבל העושה לנוי יש להמנע.
שאלה: גניבת דעת במשחק: 1. אני פעיל בפורום של משחקים בשפה האנגלית. אני מפרסם שם כל מיני משחקי חשיבה וחידות. העניין הוא, שהרעיונות של המשחקים והחידות אינם שלי אלא הם מתפרסמים בעיתוני סוף השבוע במדור של שעות פנאי. מה שאני עושה הוא, שאני לוקח את הרעיון של המשחק וחוקיו, אך את התוכן אני ממציא בעצמי. האם זה נחשב לגניבת דעת? 2. האם מותר לנהוג כן במקרה שאני מציין שהרעיון לא שלי אלא רק התוכן עצמו? יכול להיות (ואני חושב שזה אכן כך) שאנשים מקבלים את הרושם שהרעיון הוא שלי. 3. בהנחה שזו גניבת דעת, מה עלי לעשות? האם לפרסם מודעה שמציינת ומבהירה שהרעיונות אינם שלי ולציין את שמם של האנשים שיצרו את המשחק או אולי לנסות לבקש מבעל האתר למחוק את כל המשחקים מהאתר? אני פרסמתי די הרבה כאלה במשך הזמן. כעת הפסקתי ואני כמעט ולא פעיל באתר בנושא זה ובכלל באופן כללי. 4. האם אני צריך אולי להתנצל בפני אותם יוצרים ששמם מופיע בעיתון, למרות שהם אנשים זרים לחלוטין ואולי ישנה גם סכנה שיתבעו אותי?
תשובה: לא נראה לי שיש להם זכות יוצרים, אם אתה רק משתמש בעיקר הרעיון ולא מעתיק ממש.
שאלה: נדרים ותרומות לבית כנסת: אני גזבר בבית כנסת בירושלים. כמו בכל שנה בימים נוראים ובחגים מוכרים מצוות, עליות לתורה, ברכות שנה וכו. לצערי, מתפללים אחדים משתתפים בקניית המצוות ובעליות לתורה אך פוטרים את עצמם מלשלם בטענה שעשו התרת נדרים על המצוות שקנו או לחילופין שכרגע אין באפשרותם לשלם וכשהקב"ה "ישלח" כסף -ישלמו. דבר זה מונע ממתפללים אחרים לקנות את המצוות וכו אך לעמוד בהתחייבותם לשלם ובכך לקדם בניית בית כנסת. תרומות אלו נאספות לבניית בית כנסת במבנה הקבע שלו. הייתי רוצה לקבל פסק הלכה ברור שינחה אותי ושאוכל לתלות את תשובתו של הרב בלוח המודעות של ביה"כ.
תשובה: טענות אלו לא שייכות. א. טענת התרת נדרים: התרת נדרים לא יכולה להועיל כדי לבטל חובות. התרת נדרים מבטלת רק דברים הנוגעים אליו ולא לגבי מה שנוגע לאחרים. ב. טענת "אין באפשרותינו לשלם": מי שיודע שאינו יכול לשלם - שלא יקנה. מי שהתחייב חייב לפרוע ואפילו לקחת הלוואה מגמ"ח בשביל זה.
שאלה: איחור לתפילה: במידה ואני מגיע מאוחר למניין בשחרית של שבת, האם אני צריך להתפלל ישר עם הציבור או להשלים לבד במצבים הבאים: 1.הציבור בשמע - האם צריך להשלים את יוצר המאורות ואהבת עולם? 2.שמונה עשרה? ובשניהם,מתי צריך להשלים?
תשובה: כמובן, ראוי לבוא בהשכמה לבית הכנסת כדי שלא יצטרך לדלג. בכל אופן, אם נצרך לכך ישנם חלקים בתפילה שבעת הצורך יש לדלג עליהם, אם הדילוג יאפשר להתפלל תפילת עמידה יחד עם הציבור, וביניהם ברכות השחר ורוב פסוקי דזימרא. אולם ישנם חלקים שאי אפשר לדלג עליהם אפילו אם כתוצאה מכך לא יוכל להתפלל תפילת עמידה יחד עם הציבור. החלקים שאין לדלג עליהם הם: ברוך שאמר, אשרי, נשמת כל חי, ברכות קריאת שמע וקריאת שמע. אם יוכל יאמר גם ברכת אלוקי נשמה וברכות התורה. במקרה שנותר יותר זמן מובא בפוסקים סדר מפורט אלו מפסוקי דזימרא עדיף לאומרם. הרב יאיר וסרטיל
שאלה: מעשר באתרוגים: אבא שלי קנה 8 אתרוגים מחבר, 5 כשרים ו-3 פסולים. החבר אמר לאבא שלי, שהוא לא עשה מעשר. כיצד בדיוק אבא שלי צריך לעשר?
תשובה: יש לקחת יותר מ 1.3  מכלל האתרוגים והם יהיו תרומה גדולה ותרומת מעשר, ויש לומר את הנוסח (אם זה בודאי טבל - עם ברכה) כנדפס. מכיוון שהנושא מורכב אין אפשרות להסביר הכל במייל, כדאי לקנות את התקליטור תרומות ומעשרות שבו יש ביאור מוחלט כיצד לעשות זאת, כולל נתינת עשירית ללוי. אפשר לרכוש טל. 086847325. כתיבה וחתימה טובה הרב יהודה הלוי עמיחי מכון התורה והארץ כפר דרום אשקלון
שאלה: לבחור את הבחור המתאים: איך יודעים אם זה הבחור המתאים? ואיך יוצאים מבחור קודם הוא לא יוצא מהראש וחושבים אולי יחזור? מה עושים אני מבולבלת.
תשובה: ידיעת הבחור המתאים נעשית ע"י כל הכוחות שלנו. ראשית, צריך להרגיש נעימות ושמחה בקשר. דבר שני, צריך להתבונן בשכל ולראות האם הקשר הוא מבוסס על התאמה או שמדובר על דברים דמיוניים שמושכים אותנו סתם. לאחר מכן בודקים האם יש רצון שהבן זוג הזה יהיה מי שאנו עומדים לכרות איתו ברית לשנים ארוכות. האם הוא זה שאת רוצה שיהיה האבא של הילדים שלך. האם את רוצה ללכת איתו, לחוש ולהתאוורר וכד'. לבסוף יש לנו צופן פנימי שבו אנו יכולים לקבל החלטה. לגבי הוצאת בחור מן הראש. אין לנו תוכנית מחיקה כמו במחשב. אולם הברור שהבחור לא מעוניין בקשר צריך לעורר בנו אותה אמונה שאין הוא הזיווג שלנו. יש כאלו שמציעים לעשות מעשים ממשיים של התנתקות. למשל, יש מי שהציע לעשות כביכול שבעה ימים ימי היפרדות. באופן כללי, הזמן מרפא. הריפוי הטוב ביותר כשמתחילים קשרים אחרים שהם ממלאים את ראשנו בציורים אחרים שמדחיקים את הציור של הקשר שממנו אנו רוצים להיפרד.
שאלה: תפילה באימון ברמת הגולן: האימונים ברמת הגולן נעשים בשטחים בהם יש הרבה שאריות צואה של חיות בעקר פרות. מואד קשה למצוא מקום נקי של יותר מ-2 מטר או שלא יהיו מול העיניים גללים. שלא נדבר על הריח. מה עושים בקשר לתפילה וברכות (מבחינת מקום נקי לתפילה)? זו שאלה שהרבה נתקלים בה אבל לא מצאתי התייחסות בשום מקום. אשמח לתשובה מהירה אני יוצא בעוד שבוע למילואים.
תשובה: זבל פרות לא נחשב ריח רע. העובדה, שבמושבים שיש רפתות לא נמנעים מלהתפלל.
שאלה: בעניין תפילין של רבינו תם או של רש"י : בעקבות השאלה שנשאלה לכבוד הרה"ג דב ליאור בעניין תפילין של רבינו תם או של רש"י. אמנם אינני אדם דתי אך בנעורי מצאתי דרוש אותו אני נוהג להעביר מעת לעת, על הפסוק בתהילים ( לז לז) "שמור-תם, וראה ישר כי-אחרית לאיש ". היפוך האותיות ישר רשי, מכאן שמניחי תפילין של "תם" ישמרו על "תם", כפי שרובם מניחים ורואים ב"רשי" את הכיתוב הנכון, כי ממילא באחרית תהיינה תפילין אחידות של "איש ".
תשובה: זו אמנם דרשה יפה, אך הלכה למעשה אנו יודעים שכלל ישראל מניחים תפילין של רש"י, ורק אנשים הידועים בחסידות ומקפידים יותר מניחים בנוסף תפילין של רבינו תם, וצריך בשביל זה תמימות ודרגה גבוהה. הלבוש כותב שלפי החכמה הפנימית שניהם כשרים, השאלה באיזו מדרגה רוחנית אדם נמצא, אבל הדורות שלנו לא נמצאים בדרגה של רבינו תם ולכן אנו מניחים כיום תפילין של רש"י, ורק בודדים מניחים גם של רבינו תם.
שאלה: דיני ממונות וצדקה: א. ראובן נוסע מעירו לעיר אחרת לצורכי עבודתו ומקבל מאת מעבידו החזר הוצאות דלק וכן 10 ש"ח ליום עבור הבלאי של המכונית. ב. שמעון מעוניין להצטרף לנסיעתו זו של ראובן ואולי גם לחזור עימו באופן כמעט קבוע. ג. מחיר נסיעה בתחבורה ציבורית הינו כ 20 ש"ח והמרחק הוא כ 40 ק"מ (4 ליטר דלק). ד. זמן הנסיעה ברכב הוא כ40 דקות ובאוטובוס כ75 דקות. לאור נתונים אלה אודה על מתן תשובות לשאלות הבאות : 1. כמה כסף זכאי ראובן לקבל משמעון (אם בכלל) בגין ההצטרפות? 2. אם שמעון אינו מאריך את הדרך לראובן בכלל או שמאריך לו בכ 5 דקות - האם יש הבדל בת? 3. אם גם לוי יבקש להצטרף - מה יהא המחיר שיצטרכו שמעון ו או לוי לשלם לראובן? מדובר במקרה אמיתי (אך אינני בטוח שראובן יסכים לכל תשובה שתינתן לאור המחיר הנגבה על ידו היום).
תשובה: ראובן הוא בעל הרכב ומותר לו להחליט מי ייסע ברכבו ובאילו תנאים. לכן, זכותו לקבוע שמי שרוצה לבוא איתו באופן קבוע ישלם לו סכום מסוים ואי אפשר להגביל אותו, לא בעצם הנסיעה ולא בסכום שהוא לוקח. כמובן שלא שייך פה זה נהנה וזה לא חסר כיוון שגם שם (חושן משפט סימן שסג' ) רואים שלפני שחבירו נהנה מותר לו למחות ולא להסכים (סע' ג וסמ"ע ס"ק יד)' ועוד שפה הוא גם נחשב חסר כיוון שיש לו טרחה בנהיגה והרכב לוקח קצת יותר דלק כאשר מעלים עוד נוסעים. כמובן, שגם במקרה וראובן מאריך את הדרך בכמה דקות לצורך הנוסעים האחרים, עליו לדווח למקום עבודתו רק את הוצאות הדלק הנדרשות לו להגיע מביתו ישירות למקום העבודה ולא יותר. הרב אריאל איגרא
שאלה: אכילה בחצר קודם שהופרשו מעשרות: כאשר קוטפים פרי מעץ בחצר ולא מכניסים אותו הביתה: א. האם מותר לאכול בחצר כמה פירות שרוצים בתנאי שתמיד קוטפים כל פעם רק פרי אחד, אין הגבלה כמותית? ב. כמדומני, שראיתי פעם שאם אדם קוטף בחצר פרי שהוא קטן בגודלו (כמו גודגדן וכדו ), אז הוא יכול לקטוף אפילו כמה פירות בבת אחד. וזה עדיין ייחשב אכילת עראי. - האם יש לזה מקור, וכיצד יש לפסוק להלכה?
תשובה: א. פרי בודד אין מתחייב במעשרות, ועל כן כל פעם פרי מותרת אכילת ארעי בחצר. ב. פרי קטן ג"כ אין לצרף, ולכן כשצירף חייב בתרומות ומעשרות מיד. כתיבה וחתימה טובה הרב יהודה הלוי עמיחי מכון התורה והארץ כפר דרום אשקלון
שאלה: שטיפת ידיים לאחר נגיעה בנעל: האם כאשר אני לומד תורה ונוגע בטעות (נגיעה קלה) בנעל אני צריך לשטוף מייד את היד? כנ"ל כאשר אני לא לומד, האם החיוב לשטיפה מיידית?
תשובה: בשעת הלימוד מספיק לנגב את היד במטפחת או "בכל מידי דמנקי", כל דבר שמנקה, כגון: מגבת וכדומה. כי עניין שטיפה זאת היא כדי להסיר לכלוך בלבד. שלא בשעת הלימוד, צריך לנגב את היד כנ"ל כדי לברך ברכות או לכל דבר שבקדושה, ורק אם יכול בנקל ליטול ידים יטול.
שאלה: בירור בעניין חליצה ויבום: מדוע התורה מחייבת את אחיו של הנפטר להתחתן עם אלמנתו, הרי היא יכולה להתחתן עם מישהו אחר, למה דווקא עם האח? בנוסף, למה האח צריך להתבזות בטקס חליצה, וכי אסור לו לרצות להתחתן עם אישה שהוא בוחר ואוהב? מה הוא אשם שאחיו נפטר, האם בגלל זה הוא חייב להינשא לאלמנה שהוא בכלל לא רוצה? ובכלל, מי אמר שהם מתאימים ויהיו להם חיים טובים?
תשובה: כבר התלמוד דן בנושאים שהעלית ולכן מעדיפים חליצה על יבום. התורה בכל זאת הורתה על אפשרות של יבום משום המצוה לגאול את האלמנה מבדידותה ולאפשר לה מעין המשך דומה ובכך לכבד את זכר הנפטר ולהשאיר לו שם.
שאלה: נסיעת אחות בר"ה: 1. אני אחות בבית חולים. גרה בנתניה ויש לי תורנות ביום השני של ר"ה. האם אני יכולה לנסוע ברכבי הפרטי? האם עדיף לנסוע עם ערבי שמפקיע מחירים בגלל ידיעתו שמדובר בחג יהודי (120 ש"ח לנסיעה). בכל מקרה אני חייבת להגיע לתורנות ועלי לציין שבית החולים לא מוכן לארגן הסעה. 2. האם יש בעיה לכבות את המנוע בהגעתי, ואם יש עוד פרטים לגבי החניית הרכב?
תשובה: התר הנסיעה לתורנות קבועה מראש בשבת ויו"ט הוא רק ע"י נוכרי. עצתי לפנות לביה"ח שהוא יסיע את הזקוקים לנסיעה ע"י נוכרי קבוע במחיר קבוע מראש ויתחשבן עם הנוסעים. שנה טובה
שאלה: צום יום כיפור בצבא: בני משרת ביחידה קרבית בשטחים. האם יש הקלות לחייל שנמצא במשמרתו במקום עויין, זאת ע"מ שיהיה עירני?
תשובה: אם הצום יפגע בכוננות של החיל - ישתה, כי זה דין של פיקוח נפש. כמו רופא מנתח או בכוננות שצריך לשתות כדי שיוכל למלא את תפקידו נאמנה. אם החיל לא בבט"ש אלא רק במשמר באופן סטטי, כגון: בתצפית שלא צריך להתאמץ - יצום. כמובן, בכל מקרה צריך לשקול אם באמת פוגע בכוננות וביכולת למלא את משימתו (כגון, ההבדל בין יום חם ליום קר) ולפי זה להכריע אם לשתות.
שאלה: מנחה קצרה בבית הספר: בבית הספר שלי מתפללים תפילה קצרה כל יום, האם מותר לעשות את זה?
תשובה: לכתחילה לא נכון לעשות כן.
שאלה: חתונה בתענית אסתר: האם לפי ההלכה והדת מותר לי להתחתן בתענית אסתר, כמובן, בצאת הצום? והאם תיהיה לרב המקדש בעיה לבוא בצאת הצום, כמובן, לא ישר בצאתו?
תשובה: מותר ואין בכך שום בעיה. רק צריך לקחת בחשבון שבדרך כלל מוצאי תענית אסתר הוא יום הפורים.
שאלה: תפילה לפני התיבה בימים הנוראים בשנת אבל: אני בשנת אבל על אימי. בבית הכנסת בו אני מתפלל אני משמש כש"ץ בימים הנוראים במשך שנים. מתפללי ביהכנ"ס מבקשים שאתפלל גם השנה. האם הדבר ניתן?
תשובה: היות ואתה הכי מתאים לדבר מותר גם בשנת אבל, כי אין מישהו אחר.
שאלה: כשרות כיור מוצף: יש לי במטבח שני כיורים מחרסינה, אחד בשרי ואחד חלבי. אולם, לפעמים, כשאני שוטף את הכלים באחד מהם, המיכל הקטן שמתחתיו מוצף והמים עוברים מן הבשרי לחלבי או להיפך. האם אני צריך להכשיר את הכיורים בכל פעם שזה קורה?
תשובה: לא צריך, כי זה לא חום של רתיחה שיכול להבליע ולהפליט ולכן מספיק לנקות ולשטוף במים קרים כמו בצונן שנגע.
שאלה: עליה לקבר לפני החגים : אבי נפטר לפני כשנתיים ו-2 חודשים. אנו ממוצא ספרדי ונהגנו לעלות לקברו לפני החגים (ראש השנה, יום כפור, פסח וכד ). רצינו לעלות לקברו בשבוע הבא כמנהגנו ואז נאמר לנו שלא נהוג לעלות לקברים לפני החגים. האם נכון הדבר, האם יש מגבלות?
תשובה: אפשר לעלות לקבר בזמנים אלו שציינת.
שאלה: דבש עם מזון מלכות: קניתי דבש "דבש טבעי מועשר במזון מלכות". כשפתחתי את הדבש ראיתי שכתוב שלפני השימוש יש לשאול שאלת חכם. אז שאלתי היא, האם מתר להישתמש בדבש או שלא? וחג שמח שנה טובה.
תשובה: מזון מלכות מותר רק לחולים וזקנים שמצבם הגופני ירוד.
שאלה: ספק גזל בדפי צילום: השתמשתי מספר פעמים במכונת ההדפסה של מקום עבודתי על מנת להדפיס דברים לשימוש פרטי, שאינם קשורים למקום העבודה.ל א ביקשתי רשות לכך, למורות שאני חושב שמנהל המחסן בו אני עובד היה מתיר לי. אני על כל פנים לא מרגיש בנוח עם זה, וכעת אני משתדל להזהר ביותר מכל ספק גזל. האם אכן יש כאן עניין גזל, כי בכל זאת לא עידכנתי את מנהל המחסן וגם כי צילמתי דפים שלא קשורים למקום העבודה? אני חושב לקנות חבילת דפים למדפסת אשר בוודאי מכילים הרבה יותר דפים ממה שצילמתי ולהניחם במקום בו מונחים חבילות הדפים למדפסות מבלי שאיש ידע. האם בכך אני מתקן את הגזל? כמובן שמעתה ואילך אני מתכוון לצלם רק דברים שקשורים לעבודה וברשות, כגון: תלוש משכורת.
תשובה: אכן זהו ספק גזל שמא אסור היה לך לצלם. מן הדין אתה יכול להחזיר את שווי מה שצילמת גם ללא ידיעת הבעלים אך שים לב לחשב את כל העלות כלומר דפים, דיו ובלאי המידפסת. אם בסמכותו של מעסיקך למחול או להתיר שימוש כזה,אני מציע שתעדכן אותו בכל הענין, שמא היה מותר לך לצלם כפי שציינת בשאלתך, וגם אם צילמת באיסור יתכן שימחול לך על כך. הרב מיכאל יומטוביאן
שאלה: הגעלת מקלף שפצע: תוך כדי קילוף תפו"א במקלף, חתכתי בטעות חלק קטן מהצפורן שלי. האם המקלף צריך הכשרה? האם יש הבדל בדין בין פגיעה בציפורן לפגיעה באצבע עצמה?
תשובה: לא, אין צורך בהכשרת המקלף. ואין הבדל בין הצפורן לאצבע.
שאלה: שימוש בתנור כפלטה בשבת: האם מותר להשתמש בתנור כפלטה לשבת.יש לנו תנור סימנס והוא פתוח כל השבת על טמפרטורה אחידה ( 100 מעלות). האם יש בעיה הלכתית בהכנסת והוצאת אוכל בשבת?
תשובה: בהכנסת אוכל יש בעיה אך בהוצאה אין בעיה. הבעיה בהכנסה היא שהיות ואופים בזה כל השבוע, ואין היכר מיוחד לשבת כמו שיש בפלטה, יש פה מיחזי כמבשל. כמו שלא שמים לכתחילה בשבת על מקום גרוף וקטום אוכל ללא היכר מיוחד לשבת, ופה אינני יודע איזה היכר מיוחד אפשר לעשות.
שאלה: קושי בצום גדליה: אני מתכנן לטוס ביום צום גדליה מהבוקר עם עצירה ומגיע ליעד עוד כשזה יום, בשעה שבע בצהריים, אחרי כ18 שעות באור יום, שהרי המתנה באירופה ל-6 שעות וטס לפנות ערב מאירופה לארה"ב נגד השמש. בדרך כלל אני מתייבש מאוד במטוס ובנוסף הנסיעה מחלישה ואני חושש שלא אוכל לעמוד בצום. מה ניתן לעשות, והאם מותר לשתות קצת בצינעה?
תשובה: אם לא תרגיש טוב תוכל להפסיק את הצום בשעה שהצום מסתיים בארץ (ראה באהלה של תורה ח"ב סי עה).
שאלה: השכרת דירה לגוי: אני אברך עם שלושה ילדים. לפני כשמונה חודשים קניתי יחדות דיור להשקעה ע"מ שאוכל לשבת ללמוד בישיבה. עד היום, למרות ניסיונות רבים, לא הצלחתי להשכיר. היחידות נמצאות בטיפול מתמיד של משרד תיווך הבנתי מהם שהבעיה היא כלל איזורית. כעת ישנה משפחה של הודים המעונינת בדירה. האם מותר להשכיר להם הם העידו שאינם עובדי ע"ז, האם העובדה שיש כאן הפסד מרובה משנה את התמונה?
תשובה: מותר להשכיר דירה לגוי, אם אינו עובד עבודה זרה.
שאלה: קידוש לפני תפילה: בשבת בבוקר אני קם כשעתיים לפני תפילת שחרית. האם מותר לי לקרוא קריאת שמע, לומר קורבנות ולאחר מכן לעשות קידוש ולאכול ולשתות?
תשובה: רק אם זה יפריע לך להתפלל אח"כ, כי אחרת אסור לאכול לפני התפילה. ומותר רק אם זה כחולה שצריך לאכול שמקדש לפני התפילה. אבל אם אתה בן אדם בריא לגמרי אינני רואה לנכון שתקדש ותאכל לפני התפילה.
שאלה: אולם כבית כנסת: אנחנו מקיימים מזה מספר שנים מניין תפילה באולם הנמצא בתוך בית ספר. התפילה מתקיימת בשבתות ובמועדים. במקום נמצא ארון קודש קבוע ואף הוכנסו אליו שני ספרי תורה בכוונה שישמשו את המתפללים במקום. האולם משמש בימות החול לתפילת התלמידות בבית הספר ולצרכים נוספים (כגון אולם בחינות והרצאות וכד אבל איננו משמש ככיתת לימוד רגילה) לאור הנתונים הללו האם חלים על האולם הנ"ל דיני קדושת בית כנסת?
תשובה: היות ולא הקדישו זאת לבית כנסת אלא זה שימוש עראי, אין בזה קדושת בית כנסת.
שאלה: גויים בלוויה של יהודי: האם מותר לגוי להשתתף בלוויה של יהודי?
תשובה: כן.
שאלה: חתונה רפורמית קונסרבטיבית: חבר שלי הזמין אותי לחתונה של בתו תוך כדי ציון שהחתונה תהיה בסגנון רפורמי. לציין שהנני שומר מצוות. האם מותר לי ללכת להיות בחתונה כזו? ואם לא, באלו סיבות אוכל להתחמק מהחבר?
תשובה: אל תלך לחתונה כזאת. תגיד לו שאתה לא יכול לתת לגיטימציה לדברים שחותרים תחת קדושת וטהרת ישראל במבנה התא המשפחתי.
שאלה: כהן ובית קברות : מחר יש אזכרה לסבי והוא כהן. האם בנו, שהוא כהן, יכול ללכת לבית העלמין להדליק נר, והאם הנכד יכול ללכת גם?
תשובה: אין לכהן להיכנס לקברות עצמם אלא לעמווד על הדרך במרחק שני מטר מהקברות עצמם.
שאלה: הכשרת גריל: מוצע לי לרכוש מכשיר גריל שעובד על גז. מדובר במתקן עשוי יציקת אלומיניום שיש לו גם מכסה, דהיינו במשך הצליה סוגרים את משטח הצלייה ע"י מכסה אטום. במכשיר נעשה שימוש ולא בטוח שהבשר שצלו בו היה כשר. (המוכר, שאינו שומר כשרות, טוען שלא הוכנס למכשיר בשר שאינו כשר, אך אינני מכירו ולא יודע אם ניתן לסמוך עליו) כיצד ניתן להכשירו?
תשובה: מנקים את הגריל היטב היטב ואח"כ מסיקים אותו על שיא החום למשך חצי שעה עד שיהיה אדום, ובכך הוא מוכשר.
שאלה: סוכה מתחת לגג גבוה: אני גר בדירה עם מירפסת.שתי קומות מעליי יש מירפסת מקבילה לשלי כך שיוצא שיש בערך 6-7 מטר עד המירפסת הבאה. השמש לא מגיעה מלמעלה אלא מהצד - כך שבעצם המירפסת שנמצאת שתי קומות מעליי לא נותנת צילה על המירפסת שלי בכלל. האם סוכה שאבנה במירפסת תהיה כשרה? אומנם בקו אנכי מעליי יש מירפסת אבל רוב השמיים פתוחים.
תשובה: סוכה בצורה כזו פסולה, כיון שמעל הסכך שלך ישנו גג שפוסל הסכך.
שאלה: המשך לשאלה בדין מוקצה במקל ארטיק: לכבוד הרב, בהקשר לשאלתי לא מזמן בדין מוקצה במקל ארטיק (לאחר אכילתו) הרב דן את המקל כמוקצה. הרב כתב שמה שאמרו בקיסם בגמ (ביצה ל"ג) מדובר על עץ שמיועד לקיסם, ואולם מקלות ארטיק מיועדים לזריקה לא הבנתי את כוונת הרב, מהיכן הרב למד שבגמ מדובר על עצים המיוחדים לקיסם, הרי פשט הגמ עוסק באוכלי בהמה ויעוד לבהמה, וגם אם נאמר שמיועד לקיסם, עדיין, לאור האמור ברע"א (בש"ח, א (שכתבתי בשאלה הראשונה)) לאחר שנעשה כלי אין שום אדם יכול להוציאו מהכנו, ואם הרב אוסר זאת, שמא נצטרך לאסור אף שקית ביסלי אחר שימושה משום מוקצה (שהרי מיועדת לזריקה), והיכן מצאנו מי שיאסור בזה. לכבוד הרב.
תשובה: במקרה של מקל ארטיק הוא לא ראוי לשום שימוש לאחר האכילה. כמו תמרים שהגרעין שלהם חסר כל שימוש לאחר אכילת הפרי, ולכן הם מוקצה. קיסמים עושים בדרך כלל מאוכלי בהמה, אלא שח אסרו מפני שעושה כלי, אבל פה לא מדובר בדבר המיועד למשהו אחרי האכילה. לגבי שקית ביסלי בעקרון אתה צודק, אלא שאם זה מפריע לו כלכלוך יהיה לזה דין של גרף של רעי שמותר לפנותו, והעצה לזה היא שכשאוכל יאחוז השקית בידו וכך כשיסיים תהיה השקית בידו ויהיה מותר לו להמשיך לאוחזה עד לפח.
שאלה: מירון - קברות צדיקים: אני בהריון בחודש שמיני ואחותי חודש לאחר לידה, האם מותר לנו ללכת לבית קברות צדיקים?
תשובה: כן.
שאלה: טיפול למחקר: אני סטודנטית לקלינאות תקשורת, ועליי לבצע בדיקות שמיעה לתרגול על מגוון של אנשים. חיפשתי מתנדבות שיסכימו להיבדק ולצערי לא מצאתי מספיק מתנדבות, האם מותר לי לבדוק מתנדבים בנים, כאשר הבדיקה כרוכה במגע קל וקצר?
תשובה: אם אין ברירה אחרת מותר, כיון שאומן טרוד באומנותו.
שאלה: מבצע לחודש הרמדאן: חברת אורנג עשתה מבצע לכבוד חודש הרמדאן שכל מי שנרשם דרך הsms, מקבל למשך כל ימי חודש הרמדאן 2000 דק חינם משעה 22:00 עד 5:00. המבצע בעיקרון מיועד למגזר הערבי, אך איכשהו זה התפרסם באחד הפורומים באינטרנט ונודע לקהל הרחב. האם מבחינה הלכתית מותר לי להירשם למבצע הזה למרות שאיני ערבי?
תשובה: מותר לך להירשם ללא כל חשש. ביאור התשובה: על פי ההלכה, כל עוד חברת אורנג' לא פרסמה במפורש שהמבצע מיועד לערבים בלבד מותר לכל לקוח של אורנג' להירשם. יתכן שכוונתם הייתה לפנות למגזר הערבי אך כלל נקוט הוא בידינו "דברים שבלב אינם דברים", האומר שהקובע הוא לא מה שבלבו של אדם אלא מה שמוציא מפיו הוא המחייב והוא הקובע. כלל זה מוזכר בגמרא במסכת קידושין דף מ"ט עמוד ב', והובא להלכה בשו"ע חו"מ סימן ר"ז סעיף ד' העוסק בדיני מקח וממכר. (בנוסף לכך, מבדיקה עולה כי על פי החוק לחברת אורנג' אסור לפרסם מבצע המיועד לערבים ולא ליהודים או להפך, אמנם מותר לפרסם מסלולים שונים, כגון: מסלול שבת לפיו מי שלא מדבר בשבת מקבל הנחה לשאר הימים, אך מסלול זה יכול להירכש אף ע"י לקוח ערבי אם ישמור על הכללים ולא ידבר בשבת. אמנם היה רב שכתב לאסור הדבר אך נראה שבשעה שכתב התשובה לא היה מודע לכל הנ"ל ). הרב ניר אביב
שאלה: תקיעה בשני שופרות יחד: האם יש איסור של בל תוסיף כאשר הבעל תוקע תוקע בשתי שופרת בבת אחת?
תשובה: אין בל תוסיף אבל יש בעיות אחרות, ואין לעשות כן.
שאלה: גזל זמן בעבודה: כיצד אני יכול לעשות תשובה על גזל זמן בעבודה. לא אחת קרה שגלשתי פה ושם באינטרנט, בדקתי מיילים, ישבתי לנוח יותר מדי, הארכתי את זמן ההפסקה, דיברתי יותר מדי וכו'. כעת נהייתי יותר מודע לנושא הגזל ואני מרגיש לא בנוח עם עצמי. אני דווקא רואה ומחשיב את עצמי כעובד מסור, נאמן וחרוץ שאכפת לו ממקום עבודתו ולכן אני מרגיש שלא נהגתי באופן מוסרי. כעת אני מתאמץ להקפיד שלא לבזבז זמן עבודה בדברים שאינן נוגעים לעבודה. אני עובד במקום עבודתי קצת פחות משלוש שנים. אני עובדי חמישה ימי עבודה בשבוע, שמונה עד חמש, ללא שעות נוספות. אני לא יודע להעריך כמה זמן בזבזתי ומה שוויו בכסף. אילו אפשרויות יש בפני?
תשובה: אם מדובר בבזבוז זמן בשיעור שודאי שהבעלים לא מקפידים עליו, דרך התשובה הינה מימוש הקבלה לעתיד אותה פירטת בשאלתך. אם מדובר בהתבטלות יותר משמעותית מהנ"ל, נראה שהפתרון האידיאלי הוא שיחה עם המעביד על כך. מדרך העולם, כאשר העובד הינו מסור לעבודתו ואף מקבל על עצמו להשתדל יותר בעתיד, וכאשר המעביד הינו אדם הגון, המעביד מוחל על שגגות העבר. הרב ינון זמיר
שאלה: השכרת דירה לגוי העובד בכנסיה: האם מותר להשכיר לגוי דירה, כאשר ידוע לי שהוא מתפרנס מכספי כנסייה?
תשובה: אין קשר בין עבודתו לבין השכרת הדירה.
שאלה: כשרות חומצת חלב E270: ברצונני לשאול אודות מוצרים שיש בהם חומצת חלב E-270 האם המוצרים חלביים? או שהחומצה בטלה ב60? (כי לא ייתכן שייתנו במוצרים כמות כה גבוהה של חומצה) או שבכלל אין בה שום איסור מכיוון שהיא אינה ראויה לאכילה בכלל כמו שמובא ביו"ד סי פז? לציין כי השואל בחו"ל ויש פה אנשים שבקושי שומרים על עיקר הדין.
תשובה: בעבר אכן היו מיצרים חומצה זאת בחלב ולכן השם נשאר. היום מיצרים את החומצה מחיטה, אורז, תפוח אדמה וכדו' ולכן החומצה אינה חלבית.
שאלה: הטבלת כלים שונים: האם כל הכלים במטבח צריכים טבילה, למשל, קולפן ופותחן של קופסאות שימורים? מה העיקרון?
תשובה: פותחן - לא חייב טבילה היות ואינו נוגע באוכל. קולפן - חייב טבילה, שהרי נוגע באוכל. הכלל הוא, שכל הכלים שהם מכשירי סעודה, היינו שמבשלים בהם או שאוכלים בהם או מכינים בהם את האוכל, צריכים טבילה. אבל מה שלא נוגע באוכל (גם אם במקרה יגע) אינו צריך טבילה.